Oikeusministeriö

PL 25
00023  VALTIONEUVOSTO	

Viite:	Lausuntopyyntö OM 6/41/2006 ja OM022:
00/2006, 5.4.2007 koskien rangaistusmää-
räysmenettelyä ja rikesakkotyöryhmän  
mietinnöstä (oikeusministeriön työryhmä-
mietintöjä (2007:3) 

Lausunto rangaistusmääräys- ja rikesakkotyöryhmän
mietintöön (työryhmämietintö 2007:3)

Turun kihlakunnan poliisilaitos ilmoittaa lausuntonaan seuraavaa:
Rangaistusmääräys- ja rikesakkomenettelyä koskevan lainsäädännön uudistamisen merkittävin muutos poliisin näkökulmasta lienee se, että enintään 20 päiväsakon rangaistukseen johtavissa tapauksissa tuomiovalta siirtyy syyttäjältä ja tuomioistuimelta poliisille. Tämä luonnollisesti edellyttää poliisilta sen seikan arvioimista, täyttääkö poliisin nykyinen sakkoprosessi ne vaatimukset, jotka siltä edellytetään, kun kyseessä on tuomiovallan käyttö. Epäiltyjen oikeusturvan ja prosessin oikeusvarmuuden kannalta poliisin on välttämätöntä ohjata resurssejaan nykyistä enemmän sakkoprosessin laillisuusvalvontaan.

Uudistuksen myötä sakkoprosessi muuttuu, ainakin kansalaisnäkökulmasta, monimutkaisemmaksi ja vaikeammin ymmärrettäväksi. Sakotustilanteessa epäillylle tulee kertoa hänen suostumuksensa ja sen antamisajankohdan merkityksestä prosessin kulkuun. Myös epäillylle muodostuva valintatilanne ja siihen liittyvä, aikaa vievä pohdinta, pitkittävät sakon tiedoksiantotilannetta. Epäillylle tulee selvittää myös, että sakotustilanteessa tehtävä ratkaisu on tietyin ehdoin lopullinen (mietinnön ss. 46-47). Näin seuraamuksen tiedoksi antamiseen kuluva aika ja poliisin työmäärä lisääntyy ja ainakin liikenteessä valvontakontaktien määrä vähenee ja valvonnan vaikuttavuus heikkenee.

Nykyiseen verrattuna uudistus kuitenkin selventäisi ja yhdenmukaistaisi käytäntöä siltä osin kuin on kyse sakko- ja rikesakkomääräyksen välisestä rajanvedosta, koska uudistuksen myötä rikesakko tulisi olemaan rikesakkorikkomusten ainoa rangaistuslaji. Samalla myös rikesakolla käsiteltävien rikkomusten määrää lisääntyy, koska aikaisemmin rikkomukset, joista on voitu antaa joko rikesakko tai rangaistusvaatimus, on usein käsitelty rangaistusvaatimuksella. Uudistuksen myötä tällaiset rikkomukset voitaisiin käsitellä vain rikesakolla. Tämä puolestaan vähentää seuraamusten määräämisiin liittyvää työmäärää edellyttäen, että rikesakkolomake vastaa yksinkertaisuudessaan ja selkeydessään nykyistä. Tässä yhteydessä ei ole 

huomioitu, että edellä mainitun kaltainen muutos lisäisi rikesakolla käsiteltävien rikkomusten määrää etenkin tieliikenteessä, mikä puolestaan vähentäisi ajo-oikeuteen vaikuttavien rikkeiden määrää (TLL 75 § 2). Olisikin ollut tarpeellista pohtia rikesakkojärjestelmän laajentamista lähinnä sellaisiin tieliikennerikkomuksiin, joista nykyjärjestelmän mukaan on seuraamuksena rangaistusvaatimus, mutta jotka eivät kuitenkaan ole ajo-oikeuteen vaikuttavia rikkeitä.

Uudistuksen myötä toimivaltaisen viranomaisen tulee mm. viivytyksettä tarkastaa, onko epäilty määräajan päätyttyä maksanut sakon tai rikesakon, vai siirtyykö asia syyttäjän käsiteltäväksi tai mahdollisesti valituksen kautta tuomioistuinkäsittelyyn (mietinnön s. 57). Poliisin kannalta tälläkin on merkitystä työmäärää lisäävänä seikkana, koska poliisin tulee luoda ja ylläpitää järjestelmä, jossa tämänkaltaista seurantaa toteutetaan. Vaikka mietinnössä todetaankin, ettei uudistuksesta aiheutuvien muutosten katsota huomattavasti lisäävän valvontaa suorittavien virkamiesten työmäärää, voidaan edellä kerrottujen seikkojen perusteella todeta näin ainakin poliisin osalta tapahtuvan.

Sakkomääräyksellä määrättyä maksamatonta sakkoa ei saisi muuntaa vankeudeksi. Tämä herättää ajatuksen siitä, tuleeko joissakin tilanteissa epäillylle hyödylliseksi antaa suostumus sakkomääräyksen antamiseen ja sitä kautta maksamatta jättämisellä vaikeuttaa rangaistuksen täytäntöönpanoa, kun sakon muuntorangaistusta ei enää voitaisi toteuttaa.

Edellä mainittuja yksittäisiä seikkoja lukuun ottamatta uudistusesitys on pääosin suhteellisen onnistunut ja sakkomenettelyn uudistus sinänsä on myös tervetullut asia.

Poliisipäällikkö		Tapio Huttunen

Komisario 			Susanna Arppe